Bya JAMES MAGALA
SIPIIKA wa Palamenti, Rebecca Alitwala Kadaga, agugumbudde baminisita mu Gavumenti b'agamba nti basusse okusaanyaawo ebibira nga basala embaawo, ekyonoonye obutonde bw'ensi.
Kadaga bino yabyogeredde ku Palamenti mu kutongoza omukutu oguyitibwa ROOTs App eyakoleddwa okugulirako n'okusimba emiti egisoba mu bukadde 200 mu myaka etaano egijja mu nteekateeka ewomeddwamu omutwe Kkampuni ez'enjawulo okuli; Uganda Breweries, MTN, Stanbic bank n'endala mu kaweefube w'okutaasa obutonde bw'ensi.
Kadaga yennyamidde olw'abamu ku Baminisita mu Gavumenti, abeesomye okusaanyaawo ebibira n'ategeeza nti azze yeetooloola ebitundu by'eggwanga ebitali bimu nga yeebuuza ku baani abasaanyaawo ebibira mu bitundu byabwe era bangi ku Baminisita bazze basongebwamu ennwe n'ategeeza nti Baminisita bateekwa okweddako okusobola okutaasa obutonde.
Kadaga era yalaze obwennyamivu olw'Amateeka amalungi agakoleddwa Palamenti okutaasa obutonde bw'ensi kyokka ne gatassibwa mu nkola n'agamba nti kye kiwadde bassemugayaavu omwagaanya okusaanyawo ebibira awatali abakuba ku mikono. Yasabye Gavumenti okwongera ensimbi mu Minisitule y'Obutonde bw'ensi okulaba nga bakola omulimu gwabwe ogw'okukwasisa amateeka ku bantu bano.
Minisita omubeezi avunaanyizibwa ku Butonde bw'ensi, Beatrice Anywar, yasinzidde ku mukolo guno n'atabukira abantu abasimba emiti kyokka ne batafaayo kugirabirira n'ategeeza nti ekyo tekiyinza kutaasa buttoned. Yasabye nti singa buli Minisitule eteekawo Ssente ez'okuyambako okutaasa obutonde kyakuyamba okubukuuma.
Abakulira amakampuni ag'enjawulo agaatadde ensimbi obukadde 200 mu nteekateeka eno, nga bakulembeddwamu, Alvin Mbugua akulira Uganda Breweries, baasiimye Sipiika Kadaga okuyimirira nabo okuva omwaka oguwedde lwe baatongoza okusimba emiti.
Mbugua era yalaajanidde Bannayuganda okutwala obuvunaanyizibwa okulabirira emiti egigenda okusimbibwa n'ategeeza nti ROOTs App eyatongozeddwa nayo yaakubayamba okulondoola emiti gyonna egigenda okusimbibwa mu myaka etaano.